VSRS sklep VIII Ips 104/2014
Sodna praksa Vrhovnega sodišča, 2014-09-22

Miran Blaha (preds.), dr. Aleksej Cvetko (poroč.), mag. Marijan Debelak, Marjana Lubinič, mag. Ivan Robnik

dovoljenost revizije - zavrženje revizije - dopuščena revizija - nepopolna vloga - priloge dopuščene revizije - predlog za dopustitev revizije - sklep o dopustitvi revizije - prepozna dopolnitev revizije

Na podlagi določb drugega odstavka 373. člena ZPP mora biti v primeru dopuščene revizije reviziji priložen predlog za dopustitev revizije in sklep o dopustitvi revizije.

Dopolnitev revizije s sklepom o dopustitvi revizije in predlogom za dopustitev revizije je bila vložena prepozno po izteku 15-dnevnega roka iz prvega odstavka 367. člena ZPP.

1. Sodišče prve stopnje je zavrnilo tožbeni zahtevek za odpravo odločb tožene stranke z dne 17. 6. 2009 in 16. 12. 2009 in za napredovanje v plačnih razredih ter obračun in izplačilo plače po 1. 10. 2008 oziroma 1. 4. 2009. Tožniku je naložilo v plačilo stroške postopka tožene stranke (popravni sklep z dne 24. 6. 2013).

2. Sodišče druge stopnje je pritožbo tožnika zavrnilo kot neutemeljeno in potrdilo sodbo sodišča prve stopnje. Strinjalo se je z dejanskimi ugotovitvami in pravno presojo prvostopnega sodišča.

3. Zoper pravnomočno sodbo sodišča druge stopnje vlaga tožnik revizijo zaradi bistvene kršitve določb pravdnega postopka in zmotne uporabe materialnega prava.

4. Revizija je bila v skladu s 375. členom Zakona o pravdnem postopku (ZPP, Ur. l. RS, št. 26/1999 in naslednji) vročena toženi stranki, ki predlaga njeno zavrnitev.

6. Na podlagi določb drugega odstavka 373. člena ZPP mora biti v primeru dopuščene revizije reviziji priložen predlog za dopustitev revizije in sklep o dopustitvi revizije, ker sodišče prve stopnje niti s predlogom in niti s sklepom o dopustitvi revizije sicer ne razpolaga.

7. Tožnik ob vložitvi revizije dne 13. 3. 2014 sodišču prve stopnje ni posredoval niti svojega predloga za dopustitev revizije niti sklepa Vrhovnega sodišča o dopustitvi revizije. Dne 18. 6. 2014 je tožnik na prvostopenjsko sodišče vložil vlogo s „pomotoma“ izpadlimi listinami - s predlogom in sklepom.

8. Na podlagi prvega odstavka 375. člena ZPP sodnik sodišča prve stopnje nasprotni stranki poleg izvoda dopuščene revizije pošlje tudi predlog za dopustitev revizije in sklep o dopustitvi revizije. Ker se v postopku z revizijo ne uporabljajo določbe 108. člena ZPP o vračanju nepopolnih vlog v dopolnitev, sodišče prve stopnje tožnika utemeljeno ni pozvalo k dopolnitvi nepopolne revizije. Tako bi moralo že sodišče prve stopnje na podlagi 374. člena ZPP tožnikovo revizijo kot nepopolno zavreči. Dopolnitev revizije s sklepom o dopustitvi revizije in predlogom za dopustitev revizije pa je bila vložena prepozno po izteku 15-dnevnega roka iz prvega odstavka 367. člena ZPP. Ker revizije kot nepopolne ni zavrglo sodišče prve stopnje, jo je moralo na podlagi 377. člena ZPP zavreči revizijsko sodišče.

Op. št. (1):    Prim. zadevi VS RS VIII Ips 60/2013 z dne 17. 6. 2013, II Ips 131/2011 z dne 12. 9. 2013 ter sklepe US RS U-I-320/13, Up-1003/13 z dne 18. 2. 2014, U-I-89/12, Up-414/12 z dne 21. 9. 2012, U-I-304/12, Up-1095/12 z dne 18. 4. 2014, U-I-76/12, Up-375/12 z dne 30. 10. 2012, U-I-60/12, Up-301/12 z dne 21. 9. 2012.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.